Det var ingen personer inne i Teslaen da den tok fyr under hurtigladestasjonen på Brokelandsheia i Gjerstad.

– Eieren av bilen hadde satt den lading for forlot deretter bilen. Det var da den på et tidspunkt begynte å brenne, sier operasjonsleder i Agder politidistrikt Jon Kvitne.

Brannårsaken er fremdeles usikker, og politiet skal gjøre undersøkelser på bilen i løpet av tiden fremover, forklarer Kvitne.

Mannen skulle bare lade Teslaen sin, og forlot den en kort tid. Da han kom tilbake, stod den i fyr og flamme. Foto: Elisabeth Grosvold

Bilen som brant var en 2014-modell Tesla Model S.

Vanskelig å slukke

Det er ikke mulig å slukke elbiler med vann, så brannvesenet stengte av området rundt den kraftige bilbrannen, og brukte skum for å få kontroll på flammene.

Den verdenskjente elbilen har batterier laget av litium, et metall som er meget brannfarlig, og som gjør slukningsarbeid vanskelig.

– Dette med elbil-branner er ganske nytt for oss på Agder. Det er ganske sjeldent det brenner i elbiler, og når det først brenner så gjør litium-batteriene det mer utfordrende, sier Anders Torbjørnsen ved brannvesenets operasjonssentral i Agder.

Det er inntil videre ikke mulig å hurtiglade Tesla i Aust-Agder. Foto: Elisabeth Grosvold

Totalskadet

Etter en stund fikk brannvesenet flammene under kontroll, men bilen ble totalskadet.

Laster Twitter-innhold Kunne ikke laste innhold, men du kan gå til twittermeldingen.

Det er inntil videre ikke mulig å lade Tesla-biler på Brokelandsheia, opplyser politiet.

Hurtigladestasjonen er den eneste som finnes langs E18 i Aust-Agder, og eventuelle Tesla-eiere i fylket må enten dra til Skien i Telemark eller til Bygland for finne nærmeste sted for hurtiglading.

I en melding til NRK skriver Tesla følgende om bilen som brant på Brokelandsheia:

– Ingen ble skadet. Vi skal gjøre omfattende undersøkelser, for deretter å komme tilbake med flere svar.

Tesla understreker at det ikke er farlig å bruke deres hurtigladestasjoner i Norge, eller noe annet sted.